СКЪПИ МОИ,

Ето ни и на финала! Три година, а сякаш бяха миг, миг от вечността , наречена живот, живот, който Ви предстои да извървите достойно. Убедена съм в това!

 Учителите имаме способността, правейки ретроспекция, да игнорираме, да забравим трудностите и да помним само добрите постъпки, добрите постижения, миговете, в които сме били удовлетворени и щастливи. А те не бяха малко през тези три години, поне според мен. Силно се надявам периодът и за Вас да остане специален, да си го спомняте с усмивка, с положителни емоции, с радост.

Да, научихме много нови неща, срещнахме верни приятели, преодоляхме трудности, повярвахме, че можем и искаме да успеем. Сигурна съм във Вашия успех, но не „ успехът“ като такъв, какъвто той се определя в нашето общество, а успех на хора с добродетели, с морал, които да направят света жив и хуманен. Искам да Ви видя миротворци, разказвачи, реставратори, лечители, любящи от всякакъв тип. Бъдете хора, редом с които е хубаво да се живее. А и се обградете с хора, които карат сърцата Ви да се усмихват. Давайте добро, независимо какво получавате. Не се отчайвайте, приемайте предизвикателствата смело. Съдбата помага на смелите и трудният път е истинският път, не го забравяйте!

Преди три години започнахме да доизграждаме нашето дърво на живота. Корените ги изградихме всички ние - учители, родители. А клоните са Вашите мечти. Мечтайте смело, не се отказвайте колкото и трудности да има по пътя. Препятствията, които преодоляваме, са очарованието на живота и именно те ни правят по- силни.

Учете и обичайте! Нищо друго-нито славата, нито постиженията могат да имат същата непреходна стойност. И един слънчев ден, ако можете да кажете ,,научих“ и ,,обичах“ ще можете да кажете и ,,бях щастлив“!

Е, аз Ви обичам и е време да си го призная!

НА ДОБЪР ЧАС, МОМИЧЕТА И МОМЧЕТА ОТ 7 КЛАС НА ВИПУСК 2020 ГОДИНА!

 Ганка Стоянова - класен ръководител и учител по БЕЛ

02.07. 2020 ГОДИНА

гр. Пазарджик